Brasilia / Lastensuojelu, lapsen oikeudet, lapseen kohdistuva väkivalta, huoltajuuden määräytyminen

Brazil / Child welfare, children’s rights, child abuse, determination of custody

**Kysymykset**

1. Onko Brasiliassa lastensuojeluviranomaisia tai muita lastensuojelusta vastaavia toimijoita?
2. Miten lastensuojelu Brasiliassa käytännössä toimii (erityisesti perheväkivaltatapauksissa)?
3. Miten lapsen huoltajuus määräytyy Brasiliassa? Miten huoltajuuteen liittyvät kiistat ratkaistaan ja kuinka pitkiä oikeusprosessit ovat? Liittyykö huoltajuuskiistoja koskeviin prosesseihin ongelmia oikeuden saatavuudessa?
4. Mikä vaikutus perheväkivallalla on lapsen huoltajuuden määräytymisessä?

***Questions***

1. Are there child welfare authorities or other actors, who are responsible for child protection in Brazil?
2. How does child welfare function in practice (especially in domestic violence cases)?
3. How is child custody determined in Brazil? How are custody battles settled, and how long are the court proceedings? Are there problems related to access to justice?
4. How does domestic violence affect the determination of child custody?

## Onko Brasiliassa lastensuojeluviranomaisia tai muita lastensuojelusta vastaavia toimijoita?

Brasilia allekirjoitti ja ratifioi YK:n yleissopimuksen lapsen oikeuksista (Convention on the Rights of the Child, CRC) vuonna 1990,[[1]](#footnote-1) ja sisällytti sen samana vuonna osaksi kansallista lainsäädäntöään.[[2]](#footnote-2) Heinäkuussa 1990 säädetty ECA-laki (Estatuto da Criança e do Adolescente, engl. Statute of the Child and Adolescent) on jaettu kahteen osioon, joista ensimmäisessä määritellään lapsia ja alaikäisiä koskevat perustavanlaatuiset oikeudet, ja toisessa luodaan kehys tuki- ja suojelutoiminnoista lasten oikeuksien toimeenpanemiseksi käytännössä.[[3]](#footnote-3) Lasten oikeuksia käsitteleviä säännöksiä on kirjattu myös muun muassa maan siviililakiin.[[4]](#footnote-4)

Lapsen etu on kirjattu myös Brasilian perustuslain 227 artiklaan, jonka mukaan;

*It is the duty of the family, the society, and the State to ensure children, adolescents, and young people, with absolute priority, the right to life, health, nourishment, education, leisure, professional training, culture, dignity, respect, freedom, and family and community life, as well as to guard them from all forms of negligence, discrimination, exploitation, violence, cruelty, and oppression.[[5]](#footnote-5)*

Saman artiklan 4. kohdan mukaan lapsiin kohdistuvasta väkivallasta ja hyväksikäytöstä tulee seurata tekijälle vakava rangaistus.[[6]](#footnote-6)

Perustuslain mukaan sosiaalihuoltoa on tarjottava kaikille sitä tarvitseville, ja lapsille tarjottava apu ja suojelu on kirjattu osaksi sosiaalisen avun keskeisiä päämääriä 203 artiklassa.[[7]](#footnote-7)

Brasilian lastensuojelujärjestelmän ytimessä on maan oikeuslaitos, joka tekee lasten oikeuksia käsitteleviä päätöksiä liittovaltio-, osavaltio- ja kuntatasoilla koordinoidun, valtiollisista ja ei-valtiollisista toimijoista koostuvan verkoston tukemana.[[8]](#footnote-8) Family for Every Child & ABTH (Association Terra dos Homens) -kansalaisjärjestöjen vuonna 2013 julkaiseman tutkimusraportin mukaan lapsille ja perheille tarjottujen sosiaaliavun palvelujen muoto vaihtelee jonkin verran osavaltioittain.[[9]](#footnote-9) Valtiollisen sosiaalitukijärjestelmän (Sistema Único de Assistência Social, SUAS) rahoitus on Brasiliassa jaettu liittovaltion, osavaltioiden ja kuntien kesken, ja kunnilla on vastuu järjestelmän alueellisesta toteutuksesta ja aluekohtaisten palvelujen perustamisesta.[[10]](#footnote-10)

Family for Every Child & ABTH -järjestöjen tutkimusraportin mukaan yleisesti ottaen SUAS -järjestelmä on kuitenkin organisoitu lastensuojeluun liittyvien toimintojen näkökulmasta kolmiportaisesti. Ensimmäisessä portaassa se tarjoaa erityisesti riskejä ehkäisevää tukea haastavissa tilanteissa oleville perheille ja lapsille alueellisten CRAS (Centro de Referência de Assistência Social) -keskusten kautta. Toisen portaan, eli ns. CREAS (Centro de Referência Especializado de Assistência Social) -keskusten piiriin kuuluvat kompleksisemmat tapaukset, joissa lapsen oikeudet ovat uhattuina, mutta joissa perheside pyritään edelleen säilyttämään hakemalla ratkaisua esimerkiksi perheiden intensiiviseurannan ja -tuen kautta. CREAS -keskukset tekevät läheistä yhteistyötä tuomioistuinten, syyttäjänviraston ja muiden lastensuojelutoimijoiden kanssa. Kolmanteen portaaseen kuuluvat kompleksisimmat tapaukset – erityisesti kokonaisvaltaista suojaa ja tukea tarvitsevat lapset, joilla perhesiteet ovat katkenneet tai erittäin heikot. Tällaisissa tapauksissa kyseeseen tulee yleensä ns. vaihtoehtoiset tukimekanismit, kuten lastenkoti, adoptio tai sijaisperhe.[[11]](#footnote-11)

Brasiliassa lastensuojelun kannalta keskeisiä toimijoita ovat myös ns. holhousneuvostot (Conselho Tutelar, engl. Tutelage Council/ Council of Guardianship). Holhousneuvosto toimii sekä lastensuojelupäätöksiä toimeenpanevana ja valvovana elimenä että myös linkkinä kaikkien lastensuojeluverkostoon kuuluvien toimijoiden, esimerkiksi terveysasemien ja koulujen sekä oikeuslaitoksen välillä. Lain mukaan holhousneuvoston perustaminen on pakollista kaikissa Brasilian kunnissa, joiden vastuulla on myös neuvostojen tarkempi organisointi alueillaan.[[12]](#footnote-12)

ECA-lain mukaan holhousneuvostot ovat viidestä jäsenestä koostuvia pysyviä autonomisia yksikköjä, joiden tarkoitus on edustaa yhteiskuntaa paikallisyhteisöissä lasten oikeuksien valvomisessa. Niiden jäsenet valitaan kolmeksi vuodeksi kerrallaan alueellisilla vaaleilla.[[13]](#footnote-13) Valtiollisen suosituksen mukaan alueellisia holhousneuvostoja tulisi olla yksi 200 000 asukasta kohden.[[14]](#footnote-14)

Holhousneuvoston tehtäviin kuuluu muun muassa perheiden ja huoltajien avustustaminen, tapaaminen ja neuvonta, lapsiin kohdistuvien väärinkäytösten ja kaltoinkohtelun raportoiminen edelleen syyttäjäviranomaiselle, väärinkäytöksistä seuranneisiin suojelutoimenpiteisiin ja oikeuskäsittelyihin osallistuminen, lastensuojelupäätösten toimeenpanon seuraaminen sekä osallistuminen erilaisiin kehitysohjelmien suunnitteluun ja niiden hakemiseen. Holhousneuvoston tehtävät on tarkemmin eritelty ECA-lain 136 artiklassa.[[15]](#footnote-15)

Yhteiskuntatieteellisessä Cadernos EBAPE.BR -verkkolehdessä tammikuussa 2021 julkaistun, Brasilian holhousneuvostojen toimintaa käsittelevän tutkimusartikkelin mukaan tyypillisesti holhousneuvostot saavat ilmoituksia lapsen kaltoinkohtelusta anonyymien ilmoitusten tai koulujen, terveyskeskusten tai muiden sellaisten virallisten toimijoiden kautta, jotka ovat lain mukaan velvoitettuja rangaistuksen uhalla raportoimaan kaikesta epäillystä lasten kaltoinkohtelusta. Tämän jälkeen holhousneuvosto ryhtyy tarvittaviin toimiin tapausten selvittämiseksi, keskustelee perheiden kanssa ja raportoi oikeudenloukkauksista eteenpäin syyttäjäviranomaiselle oikeudellisen prosessin aloittamiseksi. Vakavimmissa tapauksissa holhousneuvostolla on toimeenpanovalta poistaa lapsi väkivaltaisesta ympäristöstä tai määrätä väkivallan toteuttaja poistettavaksi lapsen kodista.[[16]](#footnote-16)

Myös lastensuojelun kehyksessä toimivat kansalaisjärjestöt voivat raportoida lasten kohtaamista väärinkäytöksistä syyttäjäviranomaisille.[[17]](#footnote-17) Brasiliassa kansalaisyhteiskunta on aktiivinen lasten oikeuksien suojelemisessa, ja erilaiset järjestöt tekevät yhteistyötä viranomaisten kanssa.[[18]](#footnote-18)

Brasilian nais- perhe- ja ihmisoikeusministeriön (Ministério da Mulher, da Família e dos Direitos Humanos) huhtikuussa 2021 teettämän selvityksen mukaan poliisilla on Brasiliassa 110 lasten oikeuksiin erikoistunutta tutkintayksikköä, mikä on ministeriön mukaan liian alhainen määrä siihen nähden, että esimerkiksi vuonna 2020 kansalliseen dial 100 -apupuhelinpalveluun tuli yli 95 200 ilmoitusta lapsiin ja nuoriin kohdistuvasta väkivallasta.[[19]](#footnote-19)

## Miten lastensuojelu Brasiliassa käytännössä toimii (erityisesti perheväkivaltatapauksissa)?

Perheväkivalta lainsäädännössä

ECA-laissa ja maan siviililaissa on määrätty lasten oikeuksia laiminlyöneisiin vanhempiin tai huoltajiin sovellettavista oikeudellisista toimenpiteistä, joihin voi sisältyä vakavimmissa tapauksissa myös huoltajuuden ja muiden vanhemmuuteen liittyvien oikeuksien menettäminen.[[20]](#footnote-20) ECA-lain 130 artiklan mukaan oikeus voi myös määrätä vanhemman poistettavaksi lapsen kodista, jos lapseen on havaittu kohdistuneen kaltoinkohtelua tai seksuaalista hyväksikäyttöä.[[21]](#footnote-21)

Toukokuussa 2022 Brasiliassa hyväksyttiin uusi laki (Law No. 14,344[[22]](#footnote-22)), jonka tavoitteena on luoda uusia suojelutoimenpiteitä lapsiin kohdistuvan perheväkivallan ehkäisemiseksi. Lain 2 artiklaan kirjatun määritelmän mukaan lapseen kohdistuvaa perheväkivaltaa on kaikki perheessä tapahtuva toiminta tai laiminlyönti, joka johtaa lapsen kuolemaan, loukkaantumiseen, fyysiseen, seksuaaliseen tai psykologiseen kärsimykseen tai lapsen omaisuuden vahingoittumiseen.[[23]](#footnote-23)

Lain 14 artiklan mukaan poliisin tai oikeusviranomaisen tulisi välittömästi poistaa perheväkivallan tekijä lapsen kodista, jos väkivaltaa tai laiminlyöntiä havaitaan tapahtuneen, tai jos lapsen tai muiden perheenjäsenten fyysisen koskemattomuuden katsotaan olevan vaarantunut. Tällaisissa tapauksissa oikeusviranomaiset voivat määrätä lapsen suojaamiseksi myös muita kiireellisiä suojelutoimia. joihin voi sisältyä muun muassa lähestymiskielto, yhteydenpitokielto, mahdollisten olemassa olevien vierailuoikeuksien rajoittaminen tai lakkauttaminen, elatusavun maksaminen, vaatimus osallistumisesta väkivallan vastaisiin vieroitusohjelmiin, vaatimus psykologisiin seurantahoitoihin sekä aseiden hallussapito-oikeuden keskeyttäminen tai rajoittaminen. Rajoitusten rikkomisesta voi seurata lain mukaan enintään kahden vuoden vankeusrangaistus.[[24]](#footnote-24)

Oikeusviranomainen voi joissain tapauksissa myös määrätä tekijän pidätettäväksi ennaltaehkäiseviin syihin vedoten, edellyttäen että on riittävästi viitteitä siitä, että lapsen tai perheväkivallan todistajan turvallisuus on uhattuna, sekä aloittaa todistajansuojeluohjelman tapaukseen sidoksissa olevien henkilöiden suojelemiseksi. Lain mukaan myös kaikkien perheväkivaltaa todistavien henkilöiden tulee ilmoittaa havainnoistaan oikeusasiamiehelle, poliisille, holhousneuvostolle tai kansalliseen apupuhelinpalveluun, joiden tehtävä on ottaa jatkotoimenpiteitä tapausten selvittämiseksi.[[25]](#footnote-25) Käytettävissä olevista lähteistä ei löytynyt tietoa uuden lain toimeenpanosta käytännössä.

Lastensuojelun toimiminen käytännössä

Vaikka lasten oikeudet ja suojelumekanismit on laissa määritelty, on niiden toimeenpano Brasiliassa edelleen tehotonta, ja perheväkivalta on Brasiliassa erittäin yleistä ja laajalle levinnyttä.[[26]](#footnote-26) Eri lähteet ovat raportoineet lastensuojeluun liittyvien lakien ja virallisten suositusten toimeenpanossa merkittäviä puutteita.[[27]](#footnote-27) Marraskuussa 2018 julkaistussa psykiatrian alan tutkimusartikkelissa esitetyn aikaisempaan tutkimusnäyttöön perustuneen arvion mukaan 18 000 lasta ja alaikäistä kohtaa Brasiliassa fyysistä väkivaltaa päivittäin.[[28]](#footnote-28) Yhdysvaltojen ulkoministeriön ihmisoikeusraportin mukaan vuonna 2020 oikeusasiamiehelle raportoitiin lähes 125 000 lapsiin ja alaikäisiin kohdistuvaa rikosta, mikä oli 47 prosenttia enemmän kuin vuonna 2019. Asiantuntijat ovat arvioineet COVID-19 -pandemiaan liittyvien sulkujen ja karanteenien näkyneen myös lapsiin kohdistuneen väkivallan raportoimattomuutena,[[29]](#footnote-29) ja pandemia on myös vaikeuttanut monien kohdalla pääsyä avun piiriin.[[30]](#footnote-30)

Ihmisoikeusjärjestö Human Rights Watchin (HRW) mukaan vuonna 2020 Brasilian tuomioistuimissa oli vireillä yli miljoona naisiin tai lapsiin kohdistunutta perheväkivaltatapausta.[[31]](#footnote-31) HRW:n mukaan raportoitujen tapausten tutkinnassa on esiintynyt puutteita.[[32]](#footnote-32) Yhdysvaltojen ulkoministeriön vuoden 2021 tapahtumia käsittelevän ihmisoikeusraportin mukaan myös lasten seksuaalisen väkivallan kieltävien lakien, joissa on säädetty 4–10 vuoden vankeusrangaistus lasten seksuaalisesta hyväksikäytöstä, toimeenpano on ollut epäjohdonmukaista.[[33]](#footnote-33)

Lasten ruumiillinen kuritus on ollut vuodesta 2014 lähtien laissa kiellettyä,[[34]](#footnote-34) mutta se on edelleen yleistä. Lasten fyysisen rankaisemisen kulttuuri on juurtunut syvälle brasilialaisessa yhteiskunnassa, ja monet näkevät jonkinasteisen ruumiillisen kurittamisen myös vanhempien oikeutena osana lasten kasvattamista. Vuonna 2015 julkaistun lasten oikeuksia Brasiliassa käsittelevän tutkimusartikkelin mukaan tämä näkyy merkittävänä raportoimattomuutena lapsiin kohdistuvissa perheväkivaltatapauksissa. Artikkelin mukaan perheväkivallan uhriksi joutuneet lapset ovat kohdanneet myös vaikeuksia raportoida tapauksista viranomaisille, jotka ovat monissa tapauksissa pitäneet lasten kertomuksia keksittyinä.[[35]](#footnote-35)

Family for Every Child & ABTH -järjestöjen mukaan Brasilian hyvästä ja edistyksellisestä lainsäädännöllisestä kehyksestä sekä monista positiivisista kehitysohjelmista ja monista ammattitaitoisista sosiaalituen yksiköistä huolimatta rakenteelliset ongelmat, erityisesti puutteelliset resurssit, estävät monilla alueilla lastensuojelun toimimisen tehokkaasti.[[36]](#footnote-36) Kuten yllä on todettu, sosiaaliavun palvelut vaihtelevat Brasiliassa kunnittain, ja tarjottujen palvelujen muodoissa ja palvelujen järjestämiseen myönnetyissä resursseissa esiintyy alueellisia eroja. Family for Every Child & ABTH -järjestöjen mukaan kunnissa sosiaalityöntekijöiden määrä on usein vähäisempi kuin mitä on laissa edellytetty.[[37]](#footnote-37)

Yhteiskuntatieteellisessä Cadernos EBAPE.BR -verkkolehdessä tammikuussa 2021 julkaistun tutkimusartikkelin mukaan Brasilian holhousneuvostojen toiminta ei useinkaan täytä sille asetettuja virallisia tavoitteita johtuen muun muassa puutteellisista resursseista ja siitä ettei lastensuojeluverkoston sisäisten eri toimijoiden välinen yhteistyö käytännössä toimi lain edellyttämällä tavalla.[[38]](#footnote-38)

Erityisiä haasteita lastensuojelutoimijoiden työhön luovat Brasilian slummialueet, *favela*t, joissa viranomaiskontrolli on yleisesti ottaen hyvin heikkoa. Brasiliassa erilaiset militiat ja rikollisjengit hallitsevat laajoja maantieteellisiä alueita. Syyskuussa 2019 Rio On Watch -mediassa julkaistun artikkelin mukaan faveloissa paikallisyhteisöt näkevät usein holhousneuvostot poliisinkaltaisina yksikköinä, jotka lähettävät köyhien perheiden lapsia hoitolaitoksiin.[[39]](#footnote-39) YK:n lapsen oikeuksien komitean (UN CRC) mukaan köyhien perheiden lapsia on Brasiliassa määrätty pienellä kynnyksellä laitoshoitoon perheiden taloudellisen haavoittuvuuden perusteella. Laitoksissa elävien lasten kohtaama väkivalta on myös korkealla tasolla.[[40]](#footnote-40) Virallisten tietojen mukaan lähes 50 000 lasta elää Brasiliassa laitosolosuhteissa.[[41]](#footnote-41)

## Miten lapsen huoltajuus määräytyy Brasiliassa? Miten huoltajuuteen liittyvät kiistat ratkaistaan ja kuinka pitkiä oikeusprosessit ovat? Liittyykö huoltajuuskiistoja koskeviin prosesseihin ongelmia oikeuden saatavuudessa?

Lapsen huoltajuuden määräytyminen

Brasilian avioerokäytännöistä on säädetty maan siviililaissa (Código Civil[[42]](#footnote-42), 2002). Brasilian lain mukaan molemmat vanhemmat ovat lähtökohtaisesti lapsen huoltajia, jos myös isän nimi on merkitty lapsen syntymätodistukseen.[[43]](#footnote-43) Jos vanhemmat eivät pääse sopimukseen lapsen huoltajuuteen liittyvistä asioista, ratkaistaan kiistat perhetuomioistuimessa, joissa lähtökohtaisesti käsitellään Brasiliassa kaikki lapsen oikeuksiin liittyvät tapaukset.[[44]](#footnote-44)

Jos eronneet vanhemmat eivät pääse yhteisymmärrykseen yhteishuoltajuudesta, tai jos voidaan osoittaa, että toisella vanhemmalla ei ole edellytyksiä huoltajuuteen, voi oikeus päättää yksinhuoltajuudesta. Huoltajuuskiistoissa oikeus tekee päätöksen siitä, kummalla vanhemmalla on paremmat edellytykset tarjota lapselle lapsen edun mukainen kasvuympäristö.[[45]](#footnote-45) On tärkeää huomioida, että Brasilian lainsäädännössä on useita käsitteitä kuvaamaan lapsen ja vanhemman välistä huoltajuussuhdetta ja vanhempainvastuuta. Huoltajuus (*guarda*) -käsite viittaa Brasiliassa järjestelyyn, joka koskee sitä, kumman vanhemman (tai muun huoltajan) luona on lapsen vakituinen asuinpaikka ja sitä, millaiset tapaamisoikeudet toisella vanhemmalla on lapseen.[[46]](#footnote-46)

Brasilian siviililain mukaan avioeron ei tulisi kuitenkaan vaikuttaa lapsen ja vanhemman väliseen suhteeseen lapsen vakituista asuinpaikkaa lukuun ottamatta, ja molempien vanhempien vastuu lapsen kasvatuksesta ja ”perhevalta” (*poder familiar*[[47]](#footnote-47), engl. family power) eli päätösvalta ja -vastuu erilaisista lapsen elämään liittyvistä asioista lähtökohtaisesti säilyy molemmilla vanhemmilla yksinhuoltajuudesta huolimatta, ellei asiasta muuta päätetä.[[48]](#footnote-48) Tällöin myös esimerkiksi matkustamiseen ulkomaille toisen vanhemman kanssa vaaditaan kirjallinen suostumus myös toiselta vanhemmalta.[[49]](#footnote-49)

Kiistatilanteissa perhetuomioistuimen tehtävänä on tehdä päätös tapaamis- ja elatusoikeuksista, ja tarvittaessa muista vanhempien vastuisiin ja oikeuksiin liittyvistä velvollisuuksista ja rajoitteista lapsen edun periaatteen mukaisesti.[[50]](#footnote-50) Perhetuomioistuimen huoltajuuteen liittyvät ratkaisut ja määräykset riippuvat tapauskohtaisesti oikeudessa esitetyistä todisteista. Yleisesti ottaen alaikäisiä koskevat oikeudelliset toimenpiteet ratkaistaan alaikäisen kotipaikkakunnan tai -alueen tuomioistuimessa.[[51]](#footnote-51) Joissakin pienemmissä kaupungeissa ei ole erikseen perhetuomioistuinta, vaan kaikki siviili-, rikos- ja perheoikeustapaukset ratkaistaan yleisissä tuomioistuimissa.[[52]](#footnote-52)

Oikeuden saatavuuteen liittyvät ongelmat

Freedom House -järjestön mukaan Brasilian oikeuslaitos on yleisesti ottaen ylikuormittunut ja tehoton.[[53]](#footnote-53) Tuomioistuimet noudattavat pääosin oikeudenmukaisen oikeudenkäynnin periaatteita, mutta ongelmana on erityisesti oikeuskäsittelyjen lykkääntyminen ja pitkittyminen.[[54]](#footnote-54) Oikeuskäsittelyt voivat olla erittäin hitaita ja kestää jopa vuosia ennen lopullista ratkaisua.[[55]](#footnote-55)

Eri maiden oikeuskäytäntöjä seuraavan Thomson Reuters Practical Law -sivuston mukaan brasilialaisten perhetuomioistuinten käsittelyajat avioeromenettelyissä vaihtelevat suuresti alueittain ja riippuvat muun muassa oikeudessa esitetyistä todisteita sekä valitusluvasta.[[56]](#footnote-56) Joulukuussa 2019 julkaistun, vanhemmuuskiistoja Rio de Janeiron tuomioistuimissa käsitelleen väitöskirjatutkimuksen mukaan perhetuomioistuinten käsittelyt ovat edelleen hitaita. Lisäksi tutkimuksen mukaan tuomioistuinten päätöskäytännöissä sovelletaan erityisesti maan siviililakia, jonka keskiössä ovat vanhempien velvollisuudet lapsen oikeuksien sijaan. Paremmin toimeen tulevien yhteiskuntaluokkien nähtiin tutkimuksessa hyötyvän perhetuomioistuinten päätöskäytännöistä ja siviililain tulkintatavasta.[[57]](#footnote-57)

Brasiliassa säädettiin vuonna 2010 lapsen vieraannuttamista koskeva laki (engl. Parental Alienation Law, 12.318/2010), joka pyrki estämään erotilanteissa toisen vanhemman (tai muun huoltajan) toteuttamaa tarkoituksellista lapsen vuorovaikutussuhteen estämistä ja katkaisemista toiseen vanhempaan.[[58]](#footnote-58) YK:n ihmisoikeusasiantuntijoiden marraskuussa 2022 julkaiseman tiedotteen mukaan kyseinen laki voi johtaa syrjintään naisia ja tyttöjä kohtaan perheoikeudellisissa huoltajuuskiistoissa. Tiedotteen mukaan vieraannuttamista koskeva laki on tarjonnut perheväkivallasta tai hyväksikäytöstä syytetyille isille mahdollisuuden syyttää lasten äitejä vuorovaikutuksen estämisestä, mistä on voinut seurata isiä hyödyttäviä ratkaisuja huoltajuuskiistojen oikeuskäsittelyissä. [[59]](#footnote-59)

Tiedotteen mukaan Brasiliassa perhetuomioistuimissa on säännöllisesti hylätty lasten äitien esittämiä väitteitä isien tai isäpuolien toteuttamasta seksuaalisesta väkivallasta lapsia kohtaan, ja sen sijaan vieraannuttamislain nojalla rangaistu äitejä huoltajuuteen liittyviä oikeuksia epäämällä. YK:n ihmisoikeusasiantuntijoiden mukaan päätösten taustalla ovat tuomioistuinten syrjivät ja naisten toimintaa stereotypisoivat käytännöt, joiden perusteella naisten syytöksiä lapsiin kohdistuneesta väkivallasta ei ole otettu vakavasti. Julkilausuman mukaan syrjivien käytäntöjen seurauksena monet naiset ovat vaienneet oikeuskäsittelyissä perheväkivallasta, koska ovat pelänneet lasten huoltajuuteen liittyvien oikeuksien menettämistä. Tiedotteen mukaan nämä perhetuomioistuinten syrjivät käytännöt ovat johtaneet vääriin tuomioihin sekä naisiin ja lapsiin kohdistuneen perheväkivallan ja henkeä uhkaavien olosuhteiden jatkumiseen.[[60]](#footnote-60)

## Mikä vaikutus perheväkivallalla on lapsen huoltajuuden määräytymisessä?

Kuten tämän vastauksen aiemmissa kohdissa on tuotu ilmi, tuomioistuimet voivat lain mukaan määrätä erilaisia lasten oikeuksia laiminlyöneisiin vanhempiin ja huoltajiin sovellettavia toimia, joihin voi vakavimmissa tapauksissa sisältyä myös huoltajuuden ja vanhempainvastuun menettäminen. (ks. kysymys 2)

Norjan maatietopalvelu Landinfon joulukuussa 2020 julkaiseman kyselyvastauksen mukaan tuomioistuinten antamat päätökset vanhempainvastuun, eli Brasilian lainsäädännössä ”perhevallan” (*poder familiar*), keskeyttämisestä tai lakkauttamisesta ovat käytännössä kuitenkin harvinaisia. Lähteen mukaan vanhempainvastuu lakkautetaan yleensä vain luonnollisista syistä (esim. kuolemantapauksissa tai lapsen täysi-ikäisyyden seurauksena).[[61]](#footnote-61)

## Lähteet

Brazil:

2022. *Constitution of the Federative Republic of Brazil*. Virallinen englanninkielinen käännös. Saatavilla: <https://www.stf.jus.br/arquivo/cms/legislacaoConstituicao/anexo/brazil_federal_constitution.pdf> (käyty 20.12.2022).

24.5.2022. *LEI Nº 14.344, DE 24 DE MAIO DE 2022*. Saatavilla: <https://perma.cc/9A5A-BM5A> (käyty 19.12.2022).

8/2004. *Answers to the List of issues to be taken up by Prof. Dr. Paulo Sérgio Pinheiro in charge with the United Nations Secretary- General’s Global Study on Violence against Children*. Saatavilla: <https://www2.ohchr.org/english/bodies/CRC/docs/study/responses/Brazil.pdf> (käyty 19.12.2022).

10.1.2002. *LEI Nº 10.406 DE 10 DE JANEIRO DE 2002*. Saatavilla: <http://www.planalto.gov.br/ccivil_03/leis/2002/l10406compilada.htm> (käyty 16.12.2002).

13.7.1990. *Statute of the Child and Adolescent (Law Nº 8,069)*. Epävirallinen englanninkielinen käännös. Saatavilla: <https://www.acnur.org/fileadmin/Documentos/BDL/2002/0828.pdf> (käyty 15.12.2022).

DLA Piper 19.7.2019. *Global litigation guide: Brazil*. <https://www.dlapiperintelligence.com/litigation/insight/handbook.pdf?c=BR> (käyty 19.12.2022).

End Violence Against Children & End Corporal Punishment 7/2018. *Corporal punishment of children in Brazil*. <http://www.endcorporalpunishment.org/wp-content/uploads/country-reports/Brazil.pdf> (käyty 16.12.2022).

Family for Every Child & ABTH (Association Terra dos Homens) 3/2013. *Improving Social Work in Brazil: The Results of an Appreciative Inquiry on Social Work with Vulnerable Children and Families in Brazil*. <https://www.socialserviceworkforce.org/system/files/resource/files/Brazil_social_work_assessment.pdf> (käyty 15.12.2022).

Freedom House 24.2.2022. *Freedom In The World 2022: Brazil*. <https://freedomhouse.org/country/brazil/freedom-world/2022> (käyty 19.12.2022).

HRW (Human Rights Watch) 13.1.2022. *World Report 2022: Brazil*. <https://www.hrw.org/world-report/2022/country-chapters/brazil> (käyty 19.12.2022).

Landinfo 7.12.2020. *Brasil: Foreldreansvar versus daglig omsorg*. <https://landinfo.no/wp-content/uploads/2020/12/Brasil-respons-Foreldreansvar-versus-daglig-omsorg-07122020.pdf> (käyty 19.12.2022).

Library of Congress

15.6.2022. *Brazil: New Law Creates Protective Measures for Child Victims of Domestic Violence*. <https://www.loc.gov/item/global-legal-monitor/2022-06-15/brazil-new-law-creates-protective-measures-for-child-victims-of-domestic-violence/> (käyty 16.12.2022).

2.9.2010. *Brazil: Parental Alienation Criminalized*. <https://www.loc.gov/item/global-legal-monitor/2010-09-02/brazil-parental-alienation-criminalized/> (käyty 19.12.2022).

Marta, Guilherme Rodrigues; Doretto, Victoria Fogaca & Scivoletto, Sandra 26.11.2018. “Maltreatment and Emotion Recognition Among Brazilian Adolescents”. *Front. Psychiatry* vol. 9, no 625. Saatavilla: <https://www.frontiersin.org/articles/10.3389/fpsyt.2018.00625/full#B21> (käyty 16.12.2022).

Mendes, Josimar Antônio de Alcântara & Ormerod, Thomas 9/2021. ”A Comparative Look at Divorce, Laws and The Best Interests of The Child After Parental Separation in Brazil and England”. *Revista da Faculdade de Direito UFPR,* vol. 66, no 2, s. 95–126. Saatavilla: <https://www.researchgate.net/publication/354087939_A_Comparative_Look_at_Divorce_Laws_and_The_Best_Interests_of_The_Child_After_Parental_Separation_in_Brazil_and_England/link/612d627f0360302a006c6e08/download> (käyty 19.12.2022).

MMFDH (Brazil: Ministério da Mulher, da Família e dos Direitos Humanos) 21.4.2021. *Brasil tem apenas 110 delegacias especializadas em crimes contra crianças e adolescents*. <https://www.gov.br/mdh/pt-br/assuntos/noticias/2021/abril/brasil-tem-apenas-110-delegacias-especializadas-em-crimes-contra-criancas-e-adolescentes> (käyty 16.12.2022).

Müller, Denise & Pupo, Reis 16.12.2019. *Litígios do poder familiar nas Varas de Família do TJRJ sob a perspectiva de proteção dos filhos*. Saatavilla: <https://www.maxwell.vrac.puc-rio.br/48446/48446.PDF> (käyty 19.12.2022).

OHCHR (Office of the United Nations High Commissioner for Human Rights)

4.11.2022. *Brazil: UN experts urge new government to target violence against women and girls, repeal parental alienation law*. <https://www.ohchr.org/en/statements/2022/11/brazil-un-experts-urge-new-government-target-violence-against-women-and-girls> (käyty 16.12.2022).

[päiväämätön]. *Ratification Status for Brazil*. <https://tbinternet.ohchr.org/_layouts/15/TreatyBodyExternal/Treaty.aspx?CountryID=24&Lang=en> (käyty 15.12.2022).

Open Democracy 18.7.2022. *Spank your children, Brazil’s homeschooling industry tells parents*. <https://www.opendemocracy.net/en/5050/homeschooling-brazil-corporal-punishment-spank-aned-hslda/> (käyty 16.12.2022).

Pase, Hemerson Luiz; Cunha, Gabriele Padilha; Borges, Marcia Leite & Patella, Ana Paula Dupuy 8.1.2021. ”The Guardianship Council and public policy for children and adolescents”. *Cadernos EBAPE.BR*, vol 18, no 4. Saatavilla: <https://www.scielo.br/j/cebape/a/6gPR9V6PJ7vFKWx7jK6jLTg/?lang=en> (käyty 15.12.2022).

Rio On Watch 27.9.2019. *Rio’s Guardianship Council Elections: Conservative Wave and Importance of Favela Candidates*. <https://rioonwatch.org/?p=55962> (käyty 15.12.2022).

Sacco, Airi Macias; de Souza, Ana Paula Lazzaretti & Koller, Silvia Helena 12/2015. ”Child and Adolescent Rights in Brazil”. *The International Journal of Childrens’ Rights,* vol 23, no 1, s. 818–843. Saatavilla: <https://www.researchgate.net/publication/295860332_Child_and_Adolescent_Rights_in_Brazil/link/5c7fc49692851c69505a7dd1/download> (käyty 16.12.2022).

Thomson Reuters Practical Law

2022. *International relocation of children in Brazil: overview*. <https://uk.practicallaw.thomsonreuters.com/w-016-9176?transitionType=Default&contextData=(sc.Default)&firstPage=true> (käyty 19.12.2022).

1.10.2020. *Family law in Brazil: overview*. <https://uk.practicallaw.thomsonreuters.com/w-027-9124?transitionType=Default&contextData=(sc.Default)&firstPage=true> (käyty 15.12.2022).

UN CRC (United Nations Committee on the Rights of the Child) 30.10.2015. *Concluding observations on the combined second to fourth periodic reports of Brazil\**. CRC/C/BRA/CO/2-4. <https://tbinternet.ohchr.org/_layouts/15/treatybodyexternal/Download.aspx?symbolno=CRC%2FC%2FBRA%2FCO%2F2-4&Lang=en> (käyty 16.12.2022).

USDOS (United States Department of State) 12.4.2022. *Brazil 2021 Human Rights Report*. <https://www.state.gov/wp-content/uploads/2022/03/3136152_BRAZIL-2021-HUMAN-RIGHTS-REPORT.pdf> (käyty 16.12.2022).

Williams, Lucia C.A.; Gama, Viviane Dutra; Oliveira, Ricardo P. & D’Affonseca, Sabrina Mazo 9/2021. ”Some Challenges in Child Abuse Prevention in a Middle Income Country: The Brazilian Perspective”. *Child Abuse & Neglect*, vol. 119, no 1. Saatavilla: <https://www.sciencedirect.com/science/article/abs/pii/S0145213420303756> [koko artikkelin lukeminen edellyttää kirjautumista] (käyty 15.12.2022).

WWP (World Without Poverty) 25.6.2015. *Unified Social Assistance System (SUAS)*. <https://socialprotection.org/sites/default/files/publications_files/01.%20Unified%20Social%20Assistance%20System%20%28SUAS%29%20-%20Fact%20Sheet.pdf> (käyty 15.12.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. OHCHR [päiväämätön]. [↑](#footnote-ref-1)
2. Brazil 13.7.1990; Williams et al. 9/2021. [↑](#footnote-ref-2)
3. Brazil 13.7.1990. [↑](#footnote-ref-3)
4. Thomson Reuters Practical Law 1.10.2020; Brazil 10.1.2002 (portugalin kielellä). [↑](#footnote-ref-4)
5. Brazil 2022, artikla 227. [↑](#footnote-ref-5)
6. Brazil 2022, artikla 227. [↑](#footnote-ref-6)
7. Brazil 2022, artikla 223. [↑](#footnote-ref-7)
8. Brazil 13.7.1990, artikla 86; Family for Every Child & ABTH 3/2013, s. 19 (ks. samalla sivulla myös Brasilian lastensuojelujärjestelmän toimintaa havainnollistava kaavio). [↑](#footnote-ref-8)
9. Family for Every Child & ABTH 3/2013, s. 17. [↑](#footnote-ref-9)
10. WWP 25.6.2015. [↑](#footnote-ref-10)
11. Family for Every Child & ABTH 3/2013, s. 17–19. [↑](#footnote-ref-11)
12. Pase et al. 8.1.2021. [↑](#footnote-ref-12)
13. Brazil 13.7.1990, artikla 131, 132. [↑](#footnote-ref-13)
14. Pase et al. 8.1.2021. [↑](#footnote-ref-14)
15. Brazil 13.7.1990, artikla 136. [↑](#footnote-ref-15)
16. Pase et al. 8.1.2021. [↑](#footnote-ref-16)
17. Brazil 13.7.1990, artiklat 86, 210. [↑](#footnote-ref-17)
18. Family for Every Child & ABTH 3/2013, s. 15, 20, 24. [↑](#footnote-ref-18)
19. MMFDH 21.4.2021. [↑](#footnote-ref-19)
20. Brazil 13.7.1990, artiklat 24, 129; Brazil 10.1.2002, artikla 1638 (portugalin kielellä). [↑](#footnote-ref-20)
21. Brazil 13.7.1990, artikla 130. [↑](#footnote-ref-21)
22. Brazil 24.5.2022 (portugalin kielellä). [↑](#footnote-ref-22)
23. Library of Congress 15.6.2022. [↑](#footnote-ref-23)
24. Library of Congress 15.6.2022. [↑](#footnote-ref-24)
25. Library of Congress 15.6.2022. [↑](#footnote-ref-25)
26. esim. USDOS 12.4.2022, s. 38; HRW 17.1.2019; Open Democracy 18.7.2022. [↑](#footnote-ref-26)
27. Williams et al. 9/2021; Family for Every Child & ABTH 3/2013, s. 25; Marta et al. 26.11.2018. [↑](#footnote-ref-27)
28. Marta et al. 26.11.2018. [↑](#footnote-ref-28)
29. USDOS 12.4.2022, s. 38. [↑](#footnote-ref-29)
30. HRW 13.1.2022. [↑](#footnote-ref-30)
31. HRW 13.1.2022. [↑](#footnote-ref-31)
32. HRW 17.1.2019. [↑](#footnote-ref-32)
33. USDOS 12.4.2022, s. 38. [↑](#footnote-ref-33)
34. End Violence Against Children & End Corporal Punishment 7/2018, s. 1. [↑](#footnote-ref-34)
35. Sacco et al. 12/2015, s. 835. [↑](#footnote-ref-35)
36. Family for Every Child & ABTH 3/2013, s. 24, 45–46. [↑](#footnote-ref-36)
37. Family for Every Child & ABTH 3/2013, s. 18, 29. [↑](#footnote-ref-37)
38. Pase et al. 8.1.2021. [↑](#footnote-ref-38)
39. Rio On Watch 27.9.2019. [↑](#footnote-ref-39)
40. UN CRC 30.10.2015, s. 11. [↑](#footnote-ref-40)
41. Marta et al. 26.11.2018. [↑](#footnote-ref-41)
42. ks. Brazil 10.1.2002 (portugalin kielellä). [↑](#footnote-ref-42)
43. Thomson Reuters Practical Law 2022. [↑](#footnote-ref-43)
44. Thomson Reuters Practical Law 2022; ks. myös lapsen huoltajuuskiistojen oikeuskäsittelyjä ja niiden eri vaiheita Brasiliassa kuvaava prosessikaavio: Mendes & Ormerod 9/2021, s. 117. [↑](#footnote-ref-44)
45. Thomson Reuters Practical Law 2022. [↑](#footnote-ref-45)
46. Mendes & Ormerod 9/2021, s. 108. [↑](#footnote-ref-46)
47. Käsite vastaa jossain määrin monissa länsimaissa käytössä olevaa ”vanhempainvastuu” -käsitettä. Käsitteen sisältö on avattu siviililain 1634 artiklassa. [↑](#footnote-ref-47)
48. Thomson Reuters Practical Law 2022; Thomson Reuters Practical Law 1.10.2020. [↑](#footnote-ref-48)
49. Brazil 13.7.1990, artikla 84; Landinfo 7.12.2020, s. 3. [↑](#footnote-ref-49)
50. Thomson Reuters Practical Law 2022; Thomson Reuters Practical Law 1.10.2020. [↑](#footnote-ref-50)
51. Thomson Reuters Practical Law 1.10.2020. [↑](#footnote-ref-51)
52. Thomson Reuters Practical Law 1.10.2020. [↑](#footnote-ref-52)
53. Freedom House 24.2.2022. [↑](#footnote-ref-53)
54. Freedom House 24.2.2022; USDOS 12.4.2022, s. 16. [↑](#footnote-ref-54)
55. Thomson Reuters Practical Law 1.10.2020; DLA Piper 19.7.2019. [↑](#footnote-ref-55)
56. Thomson Reuters Practical Law 1.10.2020. [↑](#footnote-ref-56)
57. Müller & Pupo 16.12.2019, s. 7. [↑](#footnote-ref-57)
58. Library of Congress 2.9.2010. [↑](#footnote-ref-58)
59. OHCHR 4.11.2022. [↑](#footnote-ref-59)
60. OHCHR 4.11.2022. [↑](#footnote-ref-60)
61. Landinfo 7.12.2020, s. 2–3. [↑](#footnote-ref-61)